b'\n_START_ARTICLE_\nAngeldansk\n_START_PARAGRAPH_\nAngeldansk eller Angelbom\xc3\xa5l var en s\xc3\xb8nderjysk variant, der blev talt i Angel og Svans i det \xc3\xb8stlige Sydslesvig. _NEWLINE_I l\xc3\xb8bet af 1800-tallet foregik der i de sydlige dele af Slesvig/S\xc3\xb8nderjylland et sprogskifte, hvorved dansk blev afl\xc3\xb8st af tysk som hverdagssprog. Angeldansk blev dermed til substrat til det efterf\xc3\xb8lgende slesvigske tysk. P\xc3\xa5 den syd for Slien beliggende halv\xc3\xb8 Svans spredte tysk sig allerede fra 1400-tallet. Dette skyldes is\xc3\xa6r den holstenske adels indflydelse omkring de store godser. Dog blev der ved siden af tysk op til i 1800-tallet fortsat talt dansk. I 1798 berettede pr\xc3\xa6sten fra landsbyen Karby, at folk i omr\xc3\xa5det talte et ford\xc3\xa6rvet angelsk dansk. Femten \xc3\xa5r senere blev sprogskiftet beskrevet i en rejsebeskrivelse fra Svans, hvori det konstateres, at dansk nu er ved at blive afl\xc3\xb8st af tysk. I en meddelelse fra Torsted i det sydlige Angel fra 1880 fremh\xc3\xa6ves, at det "grimme syngende" sprog -p\xc3\xa5 n\xc3\xa6r af to \xc3\xa6ldre kvinder- nu er forsvundet fra landsbyen . I det nordlige Angel holdt dialekten sig op til 1900-tallet. _NEWLINE_Angeldansk var karakteriseret ved musikalsk accent i stedet for st\xc3\xb8dtonen. /b/- og /g/ blev i udlyd til /f/ og /ch/. /o/ blev til /u/ som i kuhn (for kone) og hunne (for honning, sml. islandsk: hunang). /ig/ blev i udlyd til /e/ som i falle (farlig) og bille (billig). Det personlige stedord jeg blev til \xc3\xa6. Angeldansk havde bevaret en del oldnordiske former som hv\xc3\xa9nner (hvorn\xc3\xa5r, sml. oldn. hven\xc3\xa6r), mj\xc3\xb8lk (m\xc3\xa6lk, sml. oldn. mj\xc3\xb3lk) eller gut (dreng, sml. norsk gutt). Men det fandtes ogs\xc3\xa5 tyske begreber som teller (dansk tallerken) og hunger (dansk sult). _NEWLINE_I omr\xc3\xa5det tales nu overvejende standardtysk, men ogs\xc3\xa5 nedertysk og sydslesvigdansk. Angeldansk er bevaret i en del rim og digte._NEWLINE_I 1995 udkom Ordbog over den danske dialekt i Angel, som bygger p\xc3\xa5 optegnelser foretaget i 1930\'erne i det nordlige Angel. V\xc3\xa6rket er udgivet af Institut for Dansk Dialektforskning.'